الطبعك ثلج لا تبلش اوية النار
تموع بكل خجل لو لامست حرهه
ويا لكلك جرح لتدور اللجمات
اذا روحي ازعلت شيكض خناجرهه
ولتلوم الشمس من تشك صدر الغيم
موانته الغيوم المحفظت سرهه
ولتعاند الريح وانته بيهه شراع
غصبن عالشراع يطيع اوامرهه
ولتكلي دك بابي وانته بابك جام
من حجار جفي وخاف اكسرهه
سامحتك هواي وكومة الك عديت
وعلى روحك خفت .. ينكسر خاطرهه
بس انته ويه انته الما رحمت الحال
وكلما تكوم ( انته ) ترد تعثرهه
ومتهمني الدموع التجري من عينك
ذنوبك يا دمع بالكون يغفرهه
بعتني بكل بساطة وكل صلافة عين
وصوجك .. ما حسبت شلون اخرهه